Вовшашка рагI луш, хьалхаваьлла Нажи-Юьртара Делан дика лай Махьма-хьаьжа а волуш, еххачу заманчохь доIанаш дина бохура гулбеллачара, АллахIа Шен къинхетамца доIийна жоп делла, догIа даийтаре дог дохуш. Амма доIийна жоп луш ца хилла. ТIаккха Дала шена деллачу диканца тIекхиъначу Махьма-хьаьжас аьлла хиллера, Дала вайн доIийна жоп лур дац, нагахь вай да-нана резадина волчу доьзалхочуьнга доIа ца дайтахь. ТIаккха нехан маьхьарий девлла, ЧIожар вало веза, цуьнга дайта деза доIа аьлла. Оцу заманчохь РогIун-КIажахь Iаш хилла, шен бакъ цIе ГIовда йолуш, наха шех ЧIожар олуш, дена-нанна муьтIахь хиларца нахана билгалваьлла волуш цхьа дика стаг. Хьоьга вола боху аьлла, ша волчу нах баьхкича, шен ненера пурба а даьккхина, веанера бохура ЧIожар оцу майдана. Махьма-хьаьжас шега доIа де аьлча, цо аьлла хиллера, ша дин девзаш стаг вацара, шена Iаьрбийн мотт ца хаьара, доIа хуучуьнга дайтахьара, аьлла. И Дела нохчийн мотт хууш ву хьуна, доIа де аьлла хиллера цуьнга юха а Махьма-хьаьжас.